3G-puhelinpakettien uskomaton hintaviidakko | Uutiset | Iltalehti.fi
Uskomaton hintaviidakko!
IL vertaili 3G-paketit puolestasi. Lue, niin tiedät, mistä maksat.
Halvimman 3G-paketin löytäminen on lähes mahdotonta.
Aiotko hankkia kännykkäliittymä-paketin?
Matkapuhelinten ja liittymien kytkykauppa on lain mukaan sallittua huomisesta lähtien. Tämä tarkoittaa sitä, että asiakas voi saada edullisen 3G-puhelimen ja tukun mobiilipalveluita, jos sitoutuu yhden operaattorin liittymään vähintään vuodeksi.
Kuluttajan kannalta uudistus ei kaikilta osin lupaa hyvää, sillä liittymäpakettien hintoja on vaikea vertailla. Pakettien kuukausimaksu koostuu puhelimen hinnasta, puhelujen minuuttimäärästä, tekstiviestien kappalemäärästä, dataliikenteen kuluista ja erilaisista lisäpalveluista. Halvimman vaihtoehdon löytäminen on lähes mahdotonta.
Sopimusta vaikea purkaa
Liittymäpakettien hintavertailu kannattaa, sillä allekirjoittaessaan sopimuksen asiakas sitoutuu liittymään vähintään vuodeksi. Sopimuksen voi purkaa vain pakottavasta syystä kuten vakavan sairauden tai työttömyyden takia. Sopimusta tehdessä kannattaa ottaa huomioon myös se, että valittu puhelinmalli toimii ainoastaan kyseisen operaattorin SIM-kortilla.
Yhtä tärkeää on tietää, että puhelimen omistusoikeus siirtyy asiakkaalle, kun sopimus on allekirjoitettu. Jos puhelin häviää, asiakkaan on maksettava laitteen kuukausierät ennen uuden laitteen ostamista.
Sopimuskauden jälkeen puhelin on maksettu. Tämän jälkeen sopimus on voimassa toistaiseksi ja asiakas maksaa vain liittymästä.
Kytkykaupan salliva viestintämarkkinalain muutos on voimassa kolme vuotta. Tänä aikana liikenne- ja viestintäministeriö seuraa kaupan vaikutuksia ja harkitsee lain jatkamista.
Monia on ihmetyttänyt, miksei ministeriö halunnut sallia tavallisten gsm-puhelinten kytkykauppaa.
- Halusimme edistää uutta teknologiaa. Suomessa on jääty viime vuosina jälkeen uusien puhelimien ja mobiilipalveluiden käytössä. Meillä ei ole aikomuksia laajentaa kokeilua, liikenne- ja viestintäministeri Susanna Huovinen (sd) sanoo.